input: KOMISIJAS ĪSTENOŠANAS LĒMUMS
  (2013. gada 18. aprīlis)
  par gada pārskatiem attiecībā uz nediskriminējošām pārbaudēm, kas veiktas atbilstīgi Padomes Regulai (EK) Nr. 1/2005 par dzīvnieku aizsardzību pārvadāšanas un saistīto darbību laikā un grozījumu izdarīšanu Direktīvās 64/432/EEK un 93/119/EK un Regulā (EK) Nr. 1255/97
  (izziņots ar dokumenta numuru C(2013) 2098)
  (Dokuments attiecas uz EEZ)
  (2013/188/ES)
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Padomes 2004. gada 22. decembra Regulu (EK) Nr. 1/2005 par dzīvnieku aizsardzību pārvadāšanas un saistīto darbību laikā un grozījumu izdarīšanu Direktīvās 64/432/EEK un 93/119/EK un Regulā (EK) Nr. 1255/97 (1) un jo īpaši tās 30. panta 2. punktu,
  tā kā:
  (1)
  Regulā (EK) Nr. 1/2005 izstrādāti noteikumi attiecībā uz dzīvu mugurkaulnieku pārvadāšanu Savienībā, ietverot īpašas pārbaudes, ko veic amatpersonas attiecībā uz sūtījumiem, kuri tiek ievesti Savienības muitas teritorijā vai izvesti no tās. Regulas (EK) Nr. 1/2005 27. panta 1. punktā noteikts, ka kompetentajai iestādei jāpārbauda, vai tiek ievērotas šīs regulas prasības, veicot nediskriminējošas dzīvnieku, transportlīdzekļu un pavaddokumentu pārbaudes (“nediskriminējošas pārbaudes”).
  (2)
  Turklāt Regulas (EK) Nr. 1/2005 27. panta 2. punktā noteikts, ka dalībvalstīm katru gadu līdz 30. jūnijam jāiesniedz Komisijai gada pārskats par iepriekšējā gadā veiktajām nediskriminējošajām pārbaudēm (“gada pārskati”). Gada pārskatam jāpievieno konstatēto būtiskāko nepilnību analīze un rīcības plāns to novēršanai.
  (3)
  Komisijas ziņojumā Eiropas Parlamentam un Padomei par Padomes Regulas (EK) Nr. 1/2005 par dzīvnieku aizsardzību pārvadāšanas laikā ietekmi (2) pausts viedoklis, ka īstenošanas pasākumi attiecībā uz tām pārbaudēm, kuras veic dalībvalstu kompetentās iestādes, jāpieņem atbilstīgi Regulas (EK) Nr. 1/2005 27. panta 1. punktam.
  (4)
  Minētajā ziņojumā arī secināts, ka būtu jāturpina ziņošanas sistēmu struktūras saskaņošana, jo tā nodrošinātu labākus un salīdzināmākus datus.
  (5)
  Attiecīgi ar šo lēmumu būtu jāizveido saskaņots gada pārskatu veidlapas paraugs un, lai samazinātu dalībvalstīm administratīvo slogu, tajā būtu jāparedz, ka gada pārskatus Komisijai iesniedz elektroniski.
  (6)
  Nediskriminējošās pārbaudes veic kompetentā iestāde dažādos pārvadājuma posmos. Tās veic pirms izbraukšanas, pārvadājuma laikā, ierodoties galamērķa vietā un pēc pārvadājuma pabeigšanas. Nediskriminējošas pārbaudes laikā kompetentā iestāde, lai pārbaudītu atbilstību Savienības tiesību aktiem, var veikt vairākas pārbaudes. Tās var būt arī saistībā ar to, vai dzīvnieki ir piemēroti pārvadāšanai, kuru laikā pārbauda, vai transportlīdzekļi atbilst Savienības tiesību aktos noteiktajām prasībām un vai pārvadātājam ir nepieciešamās atļaujas. Pārvadātājs var būt vai var arī nebūt iepriekš informēts.
  (7)
  Pārvadātāji bieži sagaida, ka nediskriminējošas pārbaudes tiks veiktas pirms lielu attālumu pārbraucieniem no vienas dalībvalsts uz citu un pirms pārbraucieniem uz trešām valstīm un pēc ierašanās galamērķa vietā, ja galamērķis ir kautuve, un šādu nediskriminējošo pārbaužu laikā bieži tiek pārbaudīts liels dzīvnieku skaits. Tādējādi gada pārskatos šīs nediskriminējošās pārbaudes būtu jānorāda atsevišķi no nediskriminējošām pārbaudēm izlases kārtībā vai pārbaudēm, kas pamatotas ar riska apsvērumiem, kuras parasti netiek paredzētas un var attiekties uz mazāku dzīvnieku skaitu.
  (8)
  Nediskriminējošas pārbaudes, kuras veiktas pirms pārbrauciena vai tā laikā, ietver arī pārbaudes, ko veic kompetentā iestāde, pārbaudot jebkāda veida pavaddokumentus, kas jādara pieejami šai iestādei. Šīs nediskriminējošās pārbaudes jāuzskaita atsevišķi no nediskriminējošajām pārbaudēm, kuras veiktas pēc pārvadājuma pabeigšanas, tās ir pārvadājuma žurnālu vai navigācijas sistēmu izdruku pārbaudes ar vienīgo mērķi pārbaudīt atbilstību prasībām, kuras attiecībā uz pārvadājuma laiku un atpūtas laiku noteiktas Regulas (EK) Nr. 1/2005 I pielikuma V nodaļas 1. sadaļas 1.4., 1.5.,.1.7. un 1.8. punktā.
  (9)
  Tādējādi, lai nodrošinātu pienācīgu nediskriminējošo pārbaužu laikā iegūtās informācijas salīdzināšanu, šajā lēmumā būtu jāiekļauj trīs atšķirīgi nediskriminējošo pārbaužu veidi, kas gada ziņojumos jānorāda atsevišķi. Šiem trim nediskriminējošo pārbaužu veidiem būtu jāattiecas: a) uz nediskriminējošām pārbaudēm, kas veiktas izbraukšanas vietā, pirms dzīvnieki tiek pārvadāti tālos pārvadājumos starp dalībvalstīm, kā arī dalībvalstīm un trešām valstīm, un pēc tam, kad dzīvnieki tiek izkrauti no transportlīdzekļa galamērķa vietā, ja galamērķis ir kautuve; b) uz nediskriminējošām pārbaudēm, kas veiktas pārvadājuma laikā; un c) uz nediskriminējošām pārbaudēm, kas veiktas pēc pārvadājuma pabeigšanas, lai pārbaudītu atbilstību pārvadājuma laikam un atpūtas laikam.
  (10)
  Nediskriminējošas pārbaudes laikā kompetentā iestāde var pārbaudīt vienu vai vairākus dzīvniekus, transportlīdzekļus un pavaddokumentus. Nediskriminējošo pārbaužu rezultāts var būt tas, ka kompetentā iestāde atklāj Regulā (EK) Nr. 1/2005 noteikto prasību neievērošanu, un pasākumi, ko tā veic, lai novērstu neatbilstību. Pienācīgai šādu nediskriminējošu pārbaužu rezultātu salīdzināšanai dalībvalstīs ir vajadzīgs, lai tās tiktu uzskaitītas un par tām tiktu ziņots saskaņotā veidā.
  (11)
  Lai dalībvalstīm būtu pietiekami laika pielāgot to datu vākšanas sistēmas informācijai, kas atbilstīgi šim lēmumam jāiekļauj gada pārskatos, šis lēmums būtu jāpiemēro no 2015. gada 1. janvāra.
  (12)
  Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
  IR PIEŅĒMUSI ŠO LĒMUMU.
  1. pants
  Priekšmets un darbības joma
  Šajā lēmumā paredzēti noteikumi par nediskriminējošo pārbaužu gada pārskatiem, kas saskaņā ar Regulas (EK) Nr. 1/2005 27. panta 2. punktu katru gadu līdz 30. jūnijam dalībvalstīm ir jāiesniedz Komisijai (“gada pārskati”).
  Šie noteikumi attiecas uz informāciju, kas dalībvalstīm jāiekļauj gada pārskatos par dzīvnieku, transportlīdzekļu un pavaddokumentu nediskriminējošām pārbaudēm, kas jāveic kompetentajai iestādei saskaņā ar Regulas (EK) Nr. 1/2005 27. panta 1. punktu (“nediskriminējošas pārbaudes”), un uz veidu, kādā tie jāiesniedz Komisijai.
  2. pants
  Informācija, kas jāiekļauj gada pārskatā, un veidlapas paraugs
  1. Gada pārskatā iekļauj šādu informāciju par nediskriminējošām pārbaudēm, kas sadalītas atbilstīgi dzīvnieku sugām un nediskriminējošo pārbaužu veidiem, kā norādīts šā lēmuma I pielikumā un paskaidrojumā, kas sniegts II pielikumā:
  a)
  kopējo to dažāda veida nediskriminējošo pārbaužu skaitu, ko veikusi kompetentā iestāde, kuru laikā dzīvnieki, transportlīdzekļi vai pavaddokumenti tikuši pārbaudīti, kā noteikts I pielikuma 2. daļas 1. tabulas A iedaļā un II pielikuma 1. daļā;
  b)
  dzīvnieku, transportlīdzekļu vai pavaddokumentu skaitu, ko faktiski pārbaudījusi kompetentā iestāde nediskriminējošo pārbaužu laikā, kā norādīts I pielikuma 2. daļas 1. tabulas B iedaļā, kurā iekļauj tikai:
  i)
  fiziski pārbaudīto dzīvnieku skaitu;
  ii)
  fiziski pārbaudīto transportlīdzekļu skaitu; tomēr tajā neiekļauj pārbaudes, kas ir daļa no apstiprināšanas procedūras atbilstīgi Regulas (EK) Nr. 1/2005 7. pantam;
  iii)
  to pavaddokumentu skaitu, kuri minēti Regulas (EK) Nr. 1/2005 4. panta 2. punktā un 6. panta 1., 5., 8. un 9. punktā, kā arī tās II pielikuma 5. un 8. punktā, kas darīti pieejami kompetentajai iestādei, un kurus tā ir pārbaudījusi.
  Ja vienas pārbaudes laikā pārbaudīts vairāk nekā viens pavaddokuments, to var uzrādīt kā viena dokumenta pārbaudi:
  c)
  to neatbilstību Regulā (EK) Nr. 1/2005 noteiktajām prasībām kategoriju un skaitu, ko kompetentā iestāde atklājusi nediskriminējošo pārbaužu laikā, kā norādīts šā lēmuma I pielikuma 2. daļas 2. tabulā un II pielikuma 2. daļā;
  d)
  kompetentās iestādes veikto pasākumu kategoriju un skaitu pēc neatbilstību atklāšanas attiecībā uz Regulā (EK) Nr. 1/2005 noteiktajām prasībām, kā norādīts šā lēmuma I pielikuma 2. daļas 3. tabulā un II pielikuma 3. daļā;
  e)
  nediskriminējošo pārbaužu laikā atklāto būtisko trūkumu analīzi un rīcības plānu to novēršanai, kā norādīts I pielikuma 3. daļā.
  2. Gada pārskatu Komisijai iesniedz elektroniski atbilstīgi gada pārskata veidlapas paraugam, kas dots I pielikumā un papildināts saskaņā ar II pielikumā sniegtajiem paskaidrojumiem.
  3. pants
  Piemērošana
  Šo lēmumu piemēro no 2015. gada 1. janvāra.
  4. pants
  Adresāti
  Šis lēmums ir adresēts dalībvalstīm.
  Briselē, 2013. gada 18. aprīlī